Bratislava/Košice, 1.2.2022

**Vyhlásenie k voľbe komisára pre deti a výzva NR SR**

Podporujeme kandidátku Máriu Vargovú na post komisárky pre deti. Pripájame sa tak k [viacerým organizáciám](https://dusevnezdravie.sk/list-poslancom-nr-sr-k-volbe-komisara-pre-deti/), ktoré žiadajú kompetentnosť, profesionalitu a osobu s etickými zásadami vo funkcii, ktorá je kľúčová pre práva, bezpečnosť a dôstojný život všetkých detí na Slovensku.

Mária Vargová je skúsená psychologička, ktorá aktuálne vedie Národné koordinačné stredisko pre riešenie problematiky násilia na deťoch na Ministerstve práce sociálnych vecí a rodiny. Je to odborníčka s dlhoročnými skúsenosťami so sociálnoprávnou ochranou detí a nie je zaťažená politickou minulosťou ani prítomnosťou. Je totiž kľúčové, aby post komisárky pre deti viedla osoba z odborných, nie politických kruhov.

Vyzývame preto poslancov a poslankyne NR SR, aby v nachádzajúcej voľbe hlasovali za Máriu Vargovú nielen ako najspôsobilejšiu na túto pozíciu, ale zároveň aj ako jedinú etickú voľbu proti kandidátke Kataríne Hatrákovej. Totiž pochybnosti o odborných a morálnych kvalitách pani Hatrákovej v ostatnom období doplnili vážne podozrenia z konfliktu záujmov a dokonca porušenia zákona. Dôvodov, prečo za túto kandidátku nehlasovať, je niekoľko:

* Jej **vyjadrenia o tom, že v prípadoch sexuálneho zneužívania detí či domáceho násilia nie je až taká jednoznačná pozícia obete a násilníka**, ktoré otriasli odbornou obcou z oblasti psychológie, psychiatrie i sociálnych služieb a poradenstva.
* **Verejné obhajovanie straníckeho kolegu vyšetrovaného pre obvinenia zo sexuálneho zneužívania mladistvých z detských domovov**, ktoré boli mimoriadne škodlivé, zraňujúce a pre obete sexualizovaného násilia len prehĺbili stigmu, s ktorou sa už aj tak potýkajú.
* **Nenávistné prejavy voči LGBT+ ľuďom - poslankyňa Hatráková v minulosti hlasovala za návrhy extrémistov** namierené proti LGBT+ ľuďom, v ktorých boli queer ľudia označení za “deviantov” a ich rodiny za “zvrátené prostredie”. Opakovane pritom potvrdila, že sa s návrhmi obsahovo a ideovo stotožňuje a s extrémistami má hodnotové prieniky.
* Podozrenia zo zneužitia právomocí - poslankyňa Hatráková sa v rámci poslaneckého prieskumu na sociálnom úrade v Trenčíne dopustila neetického konania, keď **nahliadla do spisu prípadu, do ktorého bola priamo zapojená ako psychologická poradkyňa.**
* **Konflikt záujmov medzi nevyhnutne nezávislým postom komisárky pre deti a súčasnou agendou psychologičky Hatrákovej vo viacerých prípadoch j**e neakceptovateľný. Argument pani Hatrákovej Výboru NR SR pre ľudské práva, že si tento konflikt záujmov “ustrážiť” je nedostatočný a z hľadiska odbornej etiky neprijateľný.
* **Vedomé porušenie zákona o nahlasovaní trestných činov -** pani Hatráková sa ako psychologička aktívna v poručníckej agende dostala k audio nahrávke istého advokáta, ktorý na nej vysvetľuje a ponúka možnosti úplatkov v súdnych sporoch rodičov o deti. Napriek tomu, že mala v rukách **dôkazy o korupcii, nenahlásila čin polícii**. Navyše v reakcii potvrdila, že tak (ne)konala cielene a rovnaký postup by zvolila aj v pozícii komisárky pre deti. Zhodou okolností má ísť o nahrávku advokáta, ktorého často odporúčala rodičom odchádzajúca komisárka pre deti Viera Tomanová.

Vo svetle týchto vážnych pochybností z konfliktu záujmov. neetického konania a vedomého porušenia zákona, je neprijateľné, aby Katarína Hatráková kandidovala na komisárku pre deti. Ak by došlo k jej zvoleniu, na tomto úrade bude pokračovať éra beztrestnosti, korupcie a absencie ochrany detí, ktoré definovali obdobie komisárky pre deti Tomanovej. Poslanci a poslankyne NR SR majú jedinečnú šancu zmeniť pomery na úrade, nastoliť transparentnosť a prispieť tak k ochrane záujmov, práv a bezpečnosti detí na Slovensku.

Úrad komisára pre deti je tu totiž pre všetky deti, no predovšetkým pre tie, ktoré sú z akýchkoľvek dôvodov zraniteľné, žijú vo vylúčenom prostredí, v hlbokej chudobe, v násilí, alebo ich identita či národnosť je terčom neznášanlivosti, rasizmu, homo-bi-transfóbie a iných prejavov nenávisti. Osoba, ktorá bude zastávať funkciu komisárky pre deti by preto mala mať odborné znalosti a skúsenosti, vysoký morálny a etický kredit a citlivo pristupovať k prípadom, kde sú detí v ohrození. Nemala by zabúdať na deti, ktoré pandémia uvrhla do izolácie bez možnosti dištančne sa vzdelávať či na deti, ktoré má štát pod svojou ochranou v detských domovoch.Od komisára pre deti sa očakáva mimoriadna citlivosť voči deťom, ktoré sa vo svojich životoch stretávajú s viacerými vrstvami diskriminácie a vylúčenia, či ktoré sú obeťami fyzického alebo sexuálneho násilia. Jedinou kandidátkou v blížiacej sa voľbe, ktorá má potenciál napĺňať tieto úlohy a hodnoty Úradu komisára pre deti je nepochybne Mária Vargová.

S úctou,

Róbert Furiel - riaditeľ občianskeho združenia [Saplinq](https://www.saplinq.org/) a platformy [PRIDE Košice](https://www.pridekosice.sk/)

Alexandra Demetrianová - Koordinátorka kampaní a advokácie, Saplinq, o. z.

Zara Kromková - [PRIZMA Košice](https://www.prizma-kosice.sk/), poradenské a komunitné centrum pre LGBT+ ľudí